Hlina, Alojz, poslanec NR SR (2015-05-06):
Vážený pán predseda, vážené kolegyne, kolegovia. Pán predseda, o tomto bode hovoríme, áno? Zaradenie do výborov. (Obrátenie sa rečníka na predsedu so zdvihnutým hárkom papiera.) Hej? (Reakcia predsedu parlamentu.) Som si ho našiel na stole, že či dobre vidím, tak dobre vidím. Prosím vás pekne, nerobme z parlamentu resocializačný ústav. Prosím vás, naozaj ľahkú basu. Je to bezprecedentná záležitosť. Je, do nových volieb je koľko? Osem mesiacov? To už ten Pavlis nevydržal bez toho platu? To už nemohli ste tým ľuďom vyslať nejaký signál, že určitá štábna kultúra tu je? Načo je toto potrebné? Ako prichytili ste ho, pošlete ho kde, do parlamentu? Ja neviem, kde je prah citlivosti SMER-u. Alebo toto je váš odkaz, že toto je váš, že máte ho kde? Čiže keď niekto má zamrežované okná, bije ženu, má doma samopaly, tak ten si spomenie, že ten mandát tak nepotrebuje. Ale keď niekto, niekoho prichytia, že už tak nikomu nedôveruje, že aj upratovať si nechá rodine, tak to nie je problém? Neviem, jak to rýchlo povedať, lebo som pobúrený. Som pobúrený z toho, že sem príde, som pobúrený z toho, že do mandátovo-imunitného výboru ho ideme zvoliť. Prosím vás pekne, to ste ho už, keď ste povedali, že sem príde, to ste ho nemohli dať, ja neviem kde? Do poľnohospodárskeho? Ja sa nechcem dotknúť žiadneho výboru, ale z princípu, to je ako, že ešte vám to naložíme viac. Čiže sme resocializačný ústav, ľahká basa, hej, a ešte človek, ktorý vlastne bol problémový, tak ho dáte do mandátovo-imunitného výboru. Veď to nemáte trošku citu, trošku citu pre situáciu? Že trošku by ste to vyhodnotili, že to je asi veľa, mandátovo-imunitný je fakt na hrane, dajte ho, niekde ho upracte! Nemáte trošku citu v sebe v tomto? Neviem, či kolegovia robia alebo nerobia, pán Poliačik to avizoval, bude dychovka, nebude dychovka? Škoda, mohli ste povedať, ja by som tú dychovku zaplatil. Naozaj, dneska mala hrať dychovka na schodoch parlamentu. Normálne, nech to máte, ako ste to chceli. Proste my sme sa tu trápili s Pavlisom predtým, Curacao nemá s tým nič, potom vidíte, Al Caponeho nechytili na to, že rezal, chytili ho na to, že nezaplatil nejaký bloček. Čiže na metle ste ho chytili a odmenou, trestom za to celé mu bude to, že tu bude s nami tých osem mesiacov sedieť? Takýto signál vysielate do verejnosti, že toto je tá kultúra, toto je ten svet? Toto je váš svet, toto nie je náš svet! Ale nemohli ste mu niekto povedať, že neblázni, nevracaj sa tam, tých osem mesiacov sa niekde schovaj? Bo viete to. Ten, jak sa volá ten váš poslanec, mne už aj meno vypadlo, ten z Prievidze, ten si spomenul, že nepotrebuje mandát, to znamená, máte silové nástroje na to, aby niekto zistil, že nepotrebuje ten mandát. Čiže viete dohovoriť. Máte mechanizmy vnútorné, ako niekoho škripnúť, nie? Čiže toto nebola tá vec, pre ktorú by ste ho mohli, že nechoď tam do toho parlamentu, nechoď tam provokovať? Však ste tu toho chudáka Cicoňa mohli nechať. Však to bol jeden človek, ktorý tu teda veľa toho nenahovoril, ale vždycky držal to, čo bolo treba, čo bolo potrebné. Aj chránil figurínu, či tú, jak sa to volalo, tú atrapu, hej, proste tu ste mali spoľahlivého človeka v tom. A naozaj, pán predseda, ja neviem, kto to vytvára tie návrhy, s tým skončím, prosím vás pekne, po tom všetkom ho ešte navrhnúť do mandátovo-imunitného výboru je facka. Facka verejnosti. Ďakujem.